钦定古今图书集成/明伦汇编/宫闱典/第111卷 > 柳恽
## 钦定古今图书集成/明伦汇编/宫闱典/第111卷 > 柳恽

按《南史柳元景传》：“惔弟恽，字文畅，少有志行，好学，善
尺牍。与陈郡谢𤅢邻居，深见友爱。𤅢曰：‘宅南柳郎，可
为仪表’。初，宋时有嵇元荣、羊盖者，并善琴，云传戴安
道法，恽从之学，恽特穷其妙。齐竟陵王子良闻而引
为法曹行参军。唯与王暕、陆果善，每叹曰：‘暕虽名家，
犹恐累我也’。雅被子良赏狎。子良尝置酒后园，有晋”
太傅谢安鸣琴在侧，援以授恽恽，弹为雅弄。子良曰：
“卿巧越嵇心，妙臻羊体，良质美手，信在今夜，岂止当
今称奇，亦可追踪古烈。”为太子洗马，父忧去官。著述
先颂，申其罔极之心，文甚哀丽。后试守鄱阳，相听吏
属得尽三年丧礼，署之文教，百姓称焉。还除骠骑从
事中郎。梁武帝至建邺，恽候谒石头，以为征东府司
马。上笺请城平之日先收图籍，及遵汉高宽大之义，
帝从之。徙为相国右司马。天监元年，除长史、兼侍中，
与仆射沈约等共定新律。恽立性贞素，以贵公子早
有令名，少工篇什，为诗云：“亭皋木叶下，垄首秋云飞。”
琅邪王融见而嗟赏，因书斋壁及所执白团扇。武帝与宴，必诏恽赋诗。尝和武帝《登景阳楼篇》云：“太液沧
波起，长杨高树秋。翠叶承汉远，雕辇逐风游。”深见赏
美，当时咸共称传。历平越中郎将、广州刺史，秘书监，
右卫将军。再为吴兴太守，为政清静，人吏怀之。于郡
感疾，自陈解任，父老千馀人拜表陈请，事未施行，卒。
初，恽父世隆弹琴为士流第一，恽每奏其父曲，常感
思复变体，备写古曲。尝赋诗未就，以笔捶琴。坐客过，
以著扣之，恽惊其哀韵，乃制为雅音。后传击琴自于
此。恽常以今声转弃古法，乃著《清调论》，具有条流。齐
竟陵王尝宿晏，明旦将朝，见恽投壶，枭不绝。停轝久
之，进见遂晚。齐武帝迟之，王以实对。武帝复使为之
赐绢二十匹。尝与琅邪王瞻博射，嫌其皮阔，乃摘梅
帖乌珠之上，发必命中，观者惊骇。梁武帝好奕棋，使
恽品定棋谱，登格者二百七十八人，第其优劣，为棋
品三卷，恽为第二焉。帝谓周舍曰：“吾闻君子不可求
备，至如柳恽，可谓具美，分其才艺，足了十人。”恽著《十
杖龟经》，性好医术，尽其精妙。少子偃，字彦游，年十二，
梁武帝引见，诏问读何书，对曰：《尚书》。又问：“有何美句？”
对曰：“德惟善政，政在养民。”众咸异之。诏尚武帝女长
城公主，拜驸马都尉、都亭侯，位鄱阳内史，卒。